
מבוא ועובדות מוסכמות:

1. בפניי תביעה כספית בעילה חוזית ועשיית עושר ולא במשפט, לפיה התובעת מבקשת לחייב את הנתבעת בתשלום סך של 133,800 ₪.

2. התובעת הינה חברה המאוגדת כדין בישראל ובמועדים הרלוונטיים לתביעה היא עסקה במכירה אונליין של מוצרים הקשורים לגינה, זרעים וכיוצ"ב. 

הנתבעת אף היא חברה המאוגדת כדין בישראל והיא עוסקת בקידום רשתי והמדיה הדיגיטלית.

3. ביום 21.03.2021 נערך ונחתם בין בעלות הדין הסכם, לפיו התחייבה הנתבעת לבנות עבור התובעת אתר אינטרנט לשיווק מוצריה (להלן: "ההסכם" ו-"האתר" בהתאם). 

בעמ' 2 להסכם, תחת הכותרת "מעצב צמוד", התחייבה הנתבעת לספק לתובעת "ליווי של מעצב צמוד לאורך כל תהליך עיצוב האתר, גיבוש קונספט, אפיון ותכנון למטרת בניית האתר לפי הסטנדרטים והדרישות הוויזואליות שלכם בדגש על חווית המשתמש ויחסי המרה, בתהליך העיצוב מתבצע מיתוג של בית העסק באינטרנט...". כמו כן, בסעיפים 4-5 להסכם נקבע כדלקמן:

"4. המזמין/הלקוח מצהיר בזאת כי ידוע לו שלאחר שיאשר את עיצוב האתר, כל שינוי ו/או תוספת יהיו כרוכים בתוספת תשלום שתיקבע על ידי חברת לאוס מדיה ואינטראקטיב.

5.  לאוס מדיה ואינטראקטיב מתחייבת להשלים את בניית האתר תוך 45 ימי עסקים! מניין הימים יספר מרגע סיום קבלת כל החומרים מהלקוח ו/או מרגע אישור עיצוב האתר, לפי המאוחר מבין השניים. יובהר, כי הלקוח מתחייב להעביר ללאוס מדיה ואינטראקטיב את החומרים הרלוונטיים להקמת האתר בהקדם האפשרי ובמקרה של כל עיכוב ו/או דחייה – סעיף זה בטל ומבוטל".
	
4. התובעת שילמה לנתבעת מלוא התמורה שנקבעה בהסכם – 22,815 ₪ כולל מע"מ – ואף כ-2,000 ₪ מעבר לסכום הנ"ל.

5. לאחר חתימת ההסכם היה הבעלים של התובעת, מר יהודה ארביב (להלן: "ארביב") בקשר עם נציגים שונים מטעם הנתבעת לצורך פיתוח ובניית האתר, לרבות ה"ה אושר עמיר, צליל זיו ומאיה ברקוביץ' (להלן: "אושר", "צליל" ו-"מאיה" בהתאם). בהמשך, ביום 12.09.2021, הודיעה מאיה לארביב כי האתר נשלח להטמעה וביום 04.11.2021 הודיע נציג אחר מטעם הנתבעת, מר אלעד וולטר (להלן: "אלעד"), לארביב על סיום פיתוח האתר תוך הפניה לכתובת האתר. בתשובה לכך, הודיע ארביב לנתבעת בו ביום על חוסר שביעות רצונו מהתוצר שהתקבל וטען כי בקשותיו כמפורט באותה פנייה לא בוצעו. כמו כן, בו ביום שוחח ארביב טלפונית עם צליל והעלה בפניה את שלל טענותיו ביחס לאתר וחוסר ההתאמה בין דרישותיו לבין המוצר שהתקבל. בתום השיחה הנ"ל הודיעה צליל כי תבקש לטפל בעניין, אך לשווא. יצוין כי השיחה הנ"ל הוקלטה ותמליל השיחה הוגש כחלק מראיות התובעת (להלן: "השיחה המוקלטת").

6. ביום 18.11.2021 פנתה התובעת לנתבעת במכתב התראה ראשון באמצעות בא כוחה ומשלא השיבה הנתבעת לאותה פנייה, פנה אליה ב''כ התובעת בשנית ביום 27.12.2021. משלא נענתה הנתבעת לפנייה החוזרת, הודיעה לה התובעת ביום 27.01.2022 על ביטול ההסכם.

טענות הצדדים בתמצית:

7. לטענת התובעת, לאחר חתימת ההסכם ובמסגרת פיתוח האתר היא היתה בקשר עם מספר מנהלי תיק לקוחות מטעם הנתבעת, אף כי החל מחודש מרץ 2021 העניין הופקד בידי מאיה ועמה סוכם עיצוב האתר. והנה, האתר נמסר באיחור ועם סיום שלב הפיתוח, התגלתה חוסר התאמה בין העיצוב שסוכם לבין מה שבוצע בפועל. כך לדוגמא, הטקסט היה גדול, קיים רווח עצום מתחת לתמונות המוצר ועוד. התובעת מפנה לשיחה המוקלטת בה אישרה צליל את טענות התובעת בנדון, הבטיחה לטפל בעניין אך לשווא, זאת על אף שני מכתבי התראה כמפורט לעיל. יוצא אפוא כי הנתבעת הפרה את ההסכם הפרה יסודית הן בשל האיחור במסירת האתר והן בשל חוסר ההתאמה שהתגלו בו, ואשר בעטיה הוא אינו שמיש.
הוסיפה התובעת וטענה כי בגרסת הנתבעת במשפט עלו סתירות, תהיות וסימני שאלה, הנתבעת נמנעה מהצגת ראיות והזמנת עדים רלוונטיים לבירור המחלוקת בתביעה ושניים מעדיה – ה"ה טל הופמן ותומר לוינסקי (להלן: "טל" ו-"תומר" בהתאם) – מסרו תצהירי עדות ראשית זהים ועדותם הינה מפי השמועה. 

הסעד המבוקש בתביעה מורכב מראשי הנזק הנטענים, כמפורט להלן:

· סך של 32,074 ₪ עבור השבת התמורה אשר שילמה התובעת לנתבעת.
· סך של 2,696 ₪ עבור תשלום למעצבת גרפית אליה פנתה התובעת על מנת למתג את כתובת האתר על גבי מוצריה השונים. 
· סך של 2,340 ₪ עבור הוצאות דפוס. 
· סך של 26,690 ₪ עבור הוצאות אריזות ניילון, קרטון ומעטפות ממותגות לשיווק וקידום האתר. 
· סך של 20,000 ₪ עבור אבדן הכנסה משוער.
· סך של 50,000 ₪ עבור נזק שאינו ממוני.

8. לטענת הנתבעת, התביעה חסרת בסיס ודינה להידחות, שכן בהתאם לתקנה 6(א)(2) לתקנות הגנת הצרכן (ביטול עסקה), תשע"א-2010 (להלן: "תקנות הגנת הצרכן"), הזכות לביטול חוזה וההשבה בעקבות הביטול לא חלה ביחס ל-"טובין שיוצרו במיוחד בעבור הצרכן על פי מידות או דרישות מיוחדות". והנה, במקרה דנן האתר פותח בעיצוב אישי והוא עונה להגדרה ודינו "כדין חליפה שנתפרה אצל חייט לפי מידות מדויקות של הלקוח. משעה שהבד נגזר והחליפה נתפרה – החוק אוסר על ביטול והשבה....". לחיזוק טענתה בנדון הנתבעת מפנה לסעיף 10 להסכם בו נקבע כי עסקינן בטובין שיוצרו עבור התובעת בהתאמה אישית, ולפיכך לא ניתן לבטלו ולקבל החזר כספי כלשהו בגינו. 

למען הזהירות הוסיפה הנתבעת וטענה כי טענות התובעת ביחס לעיצוב האתר הינן טענות שבמומחיות ומשלא הוגשה חוות דעת לתמיכה בהן, אזי אין לקבלן. מכל מקום, מעדותו של עד הנתבעת, מר אושר, עולה שככל והיו לתובעת השגות ובקשות לשינויים מינוריים נוספים באתר, אזי, וכפי שנעשה באופן שוטף, ניתן היה לבצע השלמות ותיקונים והדבר לא מהווה הפרה יסודית של ההסכם. כן טענה הנתבעת כי לא חל כל עיכוב בקיום התחייבויותיה בהתאם להסכם שכן ממועד בו הסתיים שלב עיצוב האתר – 12.09.2021 – ועד לסיום הפיתוח – 04.11.2021 – חלפו פחות מ-30 ימי עסקים, והרי בהסכם נקבע פרק זמן של 45 יום. 

לנתבעת טענות ביחס לחלק מראשי הנזק נשוא התביעה אליהן אתייחס ביתר הרחבה בהמשך.
דיון: 

9. במסגרת הדיון בתביעה הוגש תצהיר עדות ראשית של מר ארביב מטעם התובעת ומנגד הוגשו תצהירי עדותם הראשית של ה"ה תומר, טל, אושר, צליל ומאיה. כל העדים הנ"ל העידו במשפט, זאת למעט צליל ומאיה שלא התייצבו לדיון ולבקשת ב"כ הנתבעת, תצהיריהן הוצאו מתיק בית המשפט.

10. טרם תידון המחלוקת בתביעה לגופא, אתעכב קמעא על תצהיריהם של נציגי הנתבעת - תומר ו-טל – מוצגים נ/1 ו-נ/2. המדובר בתצהירים זהים ללא כל שוני ביניהם, זאת למעט פרטי המצהיר. בנדון, נשאל טל בחקירתו הנגדית והוא נימק זאת בטענה כי שני המצהירים שותפים ו-"כי אנחנו שנינו בוחנים את המיילים בתוך הפרויקטים, מודעים בדיוק למה שקורה ויודעים בדיוק מה קורה" (שם, עמ' 28 שורה 14 לתמליל פרוטוקול הדיון). 

הטיעונים לעיל אינם משכנעים בעיניי. המדובר בתצהירים המחזיקים 39 סעיפים, לא פחות, וקשה להלום כי שני העדים קלטו בחושיהם בדיוק את אותן עובדות וביטאו אותן בדיוק באותן מילים, כפי שהיה במקרה דנן. 

11. חשוב מכך, בסעיף 1 לתצהיריהם של תומר וטל נטען כאילו האמור בהם הינו מידיעה אישית. דא עקא, בתצהירים גופם לא נעשה כל שימוש בלשון יחיד אלא בלשון רבים. כך לדוגמא, בסעיף 9 נטען "היינו בקשר..." ו-"העברנו לעיון התובעת...". בסעיף 11 נטען "פעלנו", "...ולאחר שעבדנו כל כך קשה..." ו-"...לאחר שביצענו...". בסעיף 1.2 נטען "..לא זו בלבד שהיינו זמינים..." ו-"היינו פונים פניות יזומות לתובעת..."(ההדגשה במקור – ר.ח.) ועוד. 
לא פלא אפוא כי מחקירתו הנגדית של תומר עולה כי לא היה לו כל קשר אישי בהתנהלות מול התובעת. להלן אצטט:

"ש.: 			היית מעורב באופן אישי וישיר בתהליך העיצוב מול הלקוח?
  ת.: 			פיקחתי על הפרויקט מהתחלתו ועד סופו
  ש.: 			אני אחזור לשאלה
  כב' השופט: 	... תרחיב בבקשה מר לוינסקי. ... תרחיב בקשר האישי שלך לכל הפרויקט של התביעה, ולכל ההתנהלות בין נציגי התובעת או מי מהם לבין נציגי הנתבעת, הקשר האישי שלך
  ת.: 	אני כמנכ"ל של חברה בעצם מנהל ומפקח על תהליכים. יש לנו כל מיני סוגים של תהליכים, בתהליך הזה היה מעצב, היה מפתח, היה מנהל תיק לקוח. אני כשאני מבקר על תהליכים אני רואה בדיוק את ההתקדמות שלהם, מה קורה איתם, איך הם מתקדמים, מי אחראי עליהם, מי לקח את הפרויקט, מי מטפל בו, באיזה שלבים הם נמצאים. זה הרמה האישית שלי, שאני רואה את התהליך מתחילתו ועד סופו.
  כב' השופט: 	האם זה נכון יהיה להגיד שאתה לא היית בקשר אישי עם מר ארביב או מי מנציגי התובעת האחרים?
  ת.: 			איתו באופן אישי?
  כב' השופט: 	לא דיברת, לא שלחת לו מייל, לא קיבלת ממנו מייל,
  ת.: 		לא, לא, לא שלחתי'' (שם, עמ' 18-19 החל משורה 6 לפרוטוקול הדיון).

תמונה דומה עולה גם כן מעדותו של טל, שכן משנשאל מי מעובדי הנתבעת התנהל מול התובעת, הוא לא ידע להשיב על כך באומרו: "לא יודע להגיד לך שכולם התנהלו מולו..." (שם, עמ' 29 שורה 20 לפרוטוקול הדיון) וכן הוא אישר שהוא לא עבד ולא התנהל ישירות מול התובעת ומעולם לא ניהל שיח עמה (שם, עמ' 29 שורות 24 ו-29 לפרוטוקול הדיון). 

12. תאמר אפוא מעתה כי הנתבעת, וטעמיה עמה, בחרה להגיש תצהירי עדות ראשית זהים של  העדים מטעמה – תומר וטל – אף כי לא היה למי מהם קשר ישיר עם התובעת ולפיכך עדותם הינה מפי השמועה. 

לא זאת אלא זאת, שתי המצהירות מטעם הנתבעת – צליל ומאיה – שאין חולק כי הן היו בקשר עם התובעת ומן הסתם עובדות המקרה ידועות להן מידיעה אישית, לא התייצבו למתן עדות במשפט ובהסכמת ב"כ הנתבעת תצהיריהן הוצאו מתיק בית המשפט. ודוק, קשה להפריז בחשיבות עדותן של שתי העדות הנ"ל, במיוחד צליל, שכן, כמפורט בהמשך, בשיחה המוקלטת העלה ארביב בפניה את טענותיו ביחס לעיצוב האתר והיא הבטיחה להעביר את תלונותיו הלאה ולטפל בעניין. מחדליה הנ''ל של הנתבעת מעידים יותר מכל על העדר הגנת אמת מפני התביעה וניסיון סרק לחמוק מאחריותה במשפט. 

13. כאמור, משהודיעה הנתבעת לתובעת על סיום פיתוח האתר ביום 04.11.2021, פנה אליה ארביב בכתב בו ביום ושטח את תלונותיו, נספח 5 לתצהיר העד, מוצג ת/1. מפאת חשיבות הדברים, אצטט להלן את האמור באותה פנייה:

"... במעבר על כל עמודי האתר נראה כאילו דברים שביקשתי לא נעשו,
האם העמוד מוצר דומה במשהו מהעיצוב שעשינו? היכן הטסט (צ"ל: הטקסט – ר.ח.) שהיה אמור להיות מתחת לשם המוצר? למה הכל גדול למרות שביקשתי במיוחד והתעכבתי על הגדלים של כל דבר. נראה כאילו התאמצתם לספק משהו היום. היה עדיף שלא הייתם מעבירים לי כלום.
אני מבקש שתסתכל בבקשה על העמוד מוצר ועל העיצוב שעשינו ותגיד לי האם יש משהו דומה? האם התמונה הענקית ששמתם זה מה שביקשתי?
בעמוד הבית ביקשתי מספר פעמים שבעמוד הכניסה יראו את שני השורות מבלי צורך לגלול, ומה זה הרווח העצום הזה בעמוד הבית מתחת לתמונות מוצר?
מבחינתי אני לא מקבל את הודעתכם על סיום הפיתוח ומבקש שתבצעו את האתר כמו שביקשתי....''.

כמו כן, בשיחה המוקלטת עם צליל שב ארביב ופירט את טענותיו בנדון ומתמליל השיחה, נספח 6 לתצהיר העד, עולה כי במהלכה הוא שלח לצליל תמונות להמחשת טענותיו והיא אף נכנסה לאתר במהלך השיחה (שם, עמ' 30-31 החל משורה 12 ועמ' 32 ש' 2 לתמליל השיחה). בתשובה לכך אמרה צליל "...זה באמת לא נראה אותו דבר..." (שם, עמ' 31 ש' 7 לתמליל השיחה) וביחס לגודל העיצוב שהתבקש היא השיבה "נכון, זה באמת משהו שאני צריכה לבדוק", וכן "בגודל מאה אחוז, זה משהו שאמורים לסדר..." (שם, עמ' 32 ש' 7 ועמ'33 ש' 8 לתמליל השיחה). כמו כן, בתום השיחה המוקלטת, צליל הבטיחה לארביב באומרה: 

"אוקיי, מאה אחוז, בכל אופן במה שלא בוצע כמו שביקשת אנחנו כמובן נטפל בזה, יעברו איתך בשיחה מאוד מסודרת של כל הפרטים, ויעשו באמת התאמה חוזרת לעיצוב גם אם זה, דף הבית שוב מבחינת הדברים שכלולים בו הוא תקין אבל מבחינת הגדלים זה (מדברים ביחד)" (שם, עמ' 34 שורה 11 לתמליל השיחה). 

	ובהמשך:

"בטח בוודאי אני אבקש התאמת עיצוב חוזרת באמת ניישר שם קו בנושא הזה. אממ לא סופית לא סופית זה משהו שהם יבצעו אני אבקש מיד לאחר השיחה איתך שהם יעברו על הדברים האלה שוב ובנוסף יעשו איתך מעבר חוזר גם בשיחה שתואמה כדי באמת גם לעבור איתך הדרכה וגם לקחת ריג'קטים" (שם, עמ' 35 ש' 3 לתמליל השיחה).

ואם לא די בכל אלה, ולטעמי די והותר, הרי כחלק מראיות התובעת הוגש סרטון המשקף לפחות חלק מטענותיה ביחס לעיצוב האתר, הסרטון הוצג בפני תומר במהלך חקירתו הנגדית והוא אישר, לאחר ניסיון התחמקות והעלאת טענות כבודות חסרות כל ביסוס, את הליקויים המופיעים בו. להלן אצטט:

"ש.: 	תאשר בבקשה לבית המשפט, כי במוצג וידאו, שזה עתה צפית בו, מופיע תמונה חתוכה
  ת.: 	מופיע אתר האינטרנט שאנחנו פיתחנו עבור הלקוח אחרי שינויים, הרי עברו 3 חודשים ובשלושת החודשים האלה עשינו שינויים שהוא ביקש שנבצע, ולכן חלק מהדברים אולי לא היו זהים בדיוק לסיום הפיתוח או לשלב עיצוב האתר
  ש.: 	... אתה יכול בבקשה להפנות את בית המשפט לאסמכתא כלשהי שבה אתה מציין במהלך שלושת החודשים מהיום 04/11/2021 ועד יום של מוצג של הסרטון כי הלקוח ביצע שינויים ועשיתם בגללו וכל האצבע מאשימה שאתה מפנה כלפיו ...
  ת.: 			שנייה אחת נעבור על הדברים אני אמצא לך בדיוק את הטיעונים
  .....
  כב' השופט: 	מצאת בבקשה?
  ת.: 			לא פה
  ש.: 	תודה, עכשיו תאשר לבית המשפט, כי בנוסף על התמונה החתוכה שאישרת מקודם, יש טקסטים שהם לא במקום
  ת.: 			מה זאת אומרת לא הבנתי את השאלה
  ש.: 	אני אציג לך טקסטים על תמונה, עוד הפעם במוצג וידאו שהראיתי לך
  ....
  ש.: 	אוקיי להציג לך? ... אתה מאשר שיש שם טקסטים שלא במקום
  .....
  ש.: 	אני גם מדגיש שמדובר בשנייה 23 לסרטון ואפילו בשנייה 05, אתה רואה פה שיש טקסטים שהם לא במקום, שהם על תמונה אתה מאשר לבית המשפט?
  ת.: 			כן" (שם, עמ' 23-24 החל משורה 14 לפרוטוקול הדיון).

14. לאור ראיות התובעת כמפורט לעיל, כמו גם עדותו העקבית והאמינה של ארביב מטעמה, נחה דעתי כי התובעת הרימה את הנטל המוטל עליה להוכחת הפגמים והליקויים שנפלו באתר וחוסר ההתאמה בין הסיכום עם הנתבעת ביחס לעיצוב האתר לבין התוצר שסופק בפועל. 

בנדון  אין לקבל את טענת הנתבעת כאילו היה על התובעת להגיש חוות דעת מומחה להוכחת טענותיה במשפט. משהודו נציגי הנתבעת – צליל ותומר – בטענות התובעת ביחס לעיצוב האתר וצליל אף הבטיחה לטפל בעניין, ומשניתן לעמוד באופן בלתי אמצעי באמצעות הסרטון על חלק מטענות התובעת, אין כל צורך בהגשת חוות דעת מומחה לאימות אותן טענות. 
וגם זאת, ניסיונה של הנתבעת, לרבות במהלך חקירתו החוזרת של אושר (שם, עמ' 45 החל משורה 1 לפרוטוקול הדיון) לגמד את טענות התובעת כנגד עיצוב האתר, אינן משכנעות בעיניי כלל ועיקר. המדובר בעדות כבושה ובטענות חדשות שלא עלו בתצהיר עדותו הראשית של העד או בהתכתבות בין הצדדים עובר להגשת התביעה. יתרה מכך, לו אכן מדובר היה בחוסר התאמה, ליקויים וחוסרים קלים, כטענת הנתבעת, תמוה הדבר מדוע היא לא טרחה לטפל בהם כפי שהבטיחה צליל בשיחה המוקלטת ולהציג כחלק מראיותיה במשפט את התוצר הסופי. אדרבא ואדרבא, לו אמת בפי הנתבעת, הדבר אך מעצים את מחדלה משלא פעלה לתקן את עיצוב האתר.   

15. התנהלות הנתבעת במקרה דנן נוגדת את הוראות ההסכם, שכן בסעיף 2 להסכם היא הצהירה חגיגית, כדלקמן: "נאפיין יחד את הצרכים והדרישות מהאתר ובכך אפתח את המערכת המתאימה ביותר לדרישותיכם, נבצע התאמות של עיצוב האתר למערכת הניהול". כמו כן, תחת הכותרת "מעצב צמוד", התחייבה הנתבעת בזו הלשון: "ליווי של מעצב צמוד לאורך כל תהליך עיצוב האתר, גיבוש קונספטי, אפיון ותכנון למטרת בניית האתר לפי הסטנדרטים והדרישות הוויזואליים שלכם..." (ההדגשה אינה במקור – ר.ח.). יוצא אפוא כי התחייבויות הנתבעת לחוד והתנהלות בפועל לחוד.
 
16. סעיף 2 לחוק החוזים (תרופות בשל הפרת חוזה), תשל"א-1971 (להלן: "חוק החוזים תרופות") מעגן את חבק הסעדים להם זכאי הצד הנפגע מהפרת החוזה, ולפיו: "הופר חוזה, זכאי הנפגע לתבוע את אכיפתו או לבטל את החוזה, וזכאי הוא לפיצויים, בנוסף על אחת התרופות האמורות או במקומן, והכל לפי הוראות חוק זה". סעיף 6 לחוק מגדיר "הפרה יסודית" כ-"הפרה שניתן להניח לגביה שאדם סביר לא היה מתקשר באותו חוזה אילו ראה מראש את ההפרה ותוצאותיה...". בנדון נפסק ב-ע"א 10474/03 הכהן נ' מלונות הים התיכון בע"מ (פורסם בנבו), כדלקמן:

".... סעיף 6 רישא לחוק התרופות מגדיר הפרה יסודית מסתברת כ'הפרה שניתן להניח לגביה שאדם סביר לא היה מתקשר באותו חוזה אילו ראה מראש את ההפרה ותוצאותיה'. מדובר איפוא במבחן אובייקטיבי. השאלה האם היה אדם סביר בנעליו של הנפגע מתקשר בחוזה אילו חזה את ההפרה ותוצאותיה נבחנת על רקע מצב הדברים בעת ההתקשרות החוזית.... ההפרה היסודית המסתברת הינה פגיעה חמורה ביסוד החוזה, חמורה עד כדי מיטוט בסיסו העסקי ושלילת התועלת שהוא נועד להעניק לנפגע ועל כן יכיר בה בית המשפט באותם מקרים קיצוניים בהם יש בהפרה כדי להביא לסיכול מטרת החוזה.... ההכרעה האם מדובר בהפרה יסודית מסתברת אם לאו משתנה כמובן ממקרה למקרה על פי הערכת בית המשפט את נסיבות העניין..." (שם, פסקה 12 לפסק הדין). 
הליקויים והפגמים שנפלו בעיצוב האתר במקרה דנן עונים להגדרת המונח הפרה יסודית בהתאם להוראות חוק החוזים תרופות ולהלכה הפסוקה, כמצוטט לעיל, שכן , אדם סביר לא היה מתקשר עם הנתבעת בהסכם לו ראה מראש את התוצר הסופי. הדברים הינם מקל וחומר לאור העובדה כי נציגי הנתבעת עצמם אישרו את הליקויים באתר והבטיחו לתקנם, אך לשווא. 

לאותה תוצאה ניתן להגיע גם בהתאם לחוק המכר, תשכ"ח-1968. בסעיף 7 לחוק הנ"ל נקבע כי  "המוכר חייב למסור לקונה את הממכר ולהעביר לו את הבעלות בו". בס"ק 11(2) ו-(4) לחוק, הם הרלוונטיים לענייננו, נקבע כדלקמן:

"המוכר לא קיים את חיוביו, אם מסר – 
....
(2) נכס שונה או נכס מסוג או תיאור שונה מן המוסכם.
....
(4) נכס שמבחינת סוגו, תיאורו, איכותו או תכונותיו אינו מתאים לדגם או לדוגמא שהוצגו לקונה, זולת אם הוצגו ללא קבלת אחריות להתאמה...".

כאמור, הוכח כי במקרה דנן הנתבעת סיפקה לתובעת אתר שאינו עומד בדרישות האחרונה, דרישות אשר סוכמו מול נציג הנתבעת. יוצא אפוא כי הנתבעת – המוכר – לא קיימה את חיוביה בהתאם לחוק המכר, כמצוטט לעיל. 

להשלמת התמונה יצוין כי בפרק ג' לחוק המכר נקבעו בסעיפים 28-32 מספר תרופות בעקבות הפרת הוראותיו, אף כי בסעיף 27 נקבעה הוראה כללית, לפיה "הוראות פרק זה באות להוסיף על כל דין אחר בעניין התרופות בשל הפרת חוזה". יוצא אפוא כי אין בחוק המכר כדי לגרוע מהתרופות המוקנות לתובעת מכוח חוק החוזים תרופות.
 
17. טענת הנתבעת כאילו בהתאם לתקנה 6(א)(2) לתקנות הגנת הצרכן התובעת אינה זכאית לסעד הביטול – טענה זו הינה לעג לרש ומוטב היה לולא עלתה מאשר עלתה. 

כלל יסוד בשיטת המשפט הוא כי הוראות החוק גוברות על הוראות התקנות. כלל זה מעוגן הן בס''ק 16(4) לפקודת הפרשנות והן בהלכה הפסוקה. בנדון נקבע ב-ע"א 6821/93 בנק המזרחי המאוחד בע"מ, נ' מגדל כפר שיתופי, מט(4), 221, 268, כדלקמן:

"....המבנה המשפטי יוצא מתוך נקודת הנחה אקסיומטית כי ישנן דרגות שונות של נורמות. כל דרגה מבוססת על הסמכות המולידה את הנורמה. טול, למשל, את הדוגמה שלנו בדבר חוק וחקיקת משנה (כגון: תקנה). החוק מצוי במדרגה נורמאטיבית הגבוהה מן המדרגה הנורמאטיבית של התקנה. אין פלא אפוא, כי בהתנגדות בין חוק וחקיקת משנה, כעיקרון, יד החוק על העליונה. בהעדר הסכמה מפורשת לכך, חקיקת משנה איננה יכולה לשנות הוראת חוק או לפגוע בה. אין נפקא מינה לעניין זה, אם התקנה הינה מוקדמת לחוק או מאוחרת ממנו. אין נפקא מינה לעניין זה, אם התקנה היא מיוחדת או כללית ביחס לעניין הנדון על-ידי החוק. בכל מקרה, תקנה כפופה, מבחינה נורמאטיבית, לחוק. ... כפיפות התקנה לחוק נובעת, באורח הגיוני, מתוך התפיסה הצורנית והיסודית של המידרג הנורמאטיבי בכל שיטת משפט. ככל שהדבר נוגע לזיקה בין תקנה לחוק גם קיבל אצלנו המידרג הנורמאטיבי לבוש פורמאלי בסעיף 16(4) לפקודת הפרשנות [נוסח חדש] הקובע כי – 
'16. מקום שהחוק מעניק לרשות את הסמכות להתקין תקנות, יהיו תקנות ההוראות הבאות חלות לגבי התקנתן וכוח פעולתן של תקנות אלו, אם אין כוונה אחרת משתמעת – 
	        ......
 	       (4) לא תהא תקנה סותרת הוראותיו של כל חוק'
 
המדובר על כל חוק ולא רק על החוק שהסמיך להתקין את התקנות הסותרות המסוימות שתוקפן עומד למבחן: יש בכך ביטוי נוסף להבחנה כללית לפי מידרגי החקיקה".

והנה, במקרה דנן זכות התובעת לביטול ההסכם מעוגנת הן בחוק החוזים תרופות והן בחוק המכר ומן הסתם לא ניתן לבטלה באמצעות תקנות הגנת הצרכן עליהן נסמכת הנתבעת. אך לא רק זאת.

בס"ק 14ו'(א-ב) לחוק הגנת הצרכן, תשמ"א-1981 ואשר מכוחו הותקנו תקנות הגנת הצרכן, נקבע כדלקמן:

"א.  בעסקה לרכישת טובין, סוגי טובין, שירותים או סוגי שירותים, שקבע השר,  רשאי צרכן לבטל את הסכם הרכישה בתוך תקופה שקבע השר....
	  ב.  השר יקבע הוראות לצורך ביצוע סעיף קטן (א)... וכן נסיבות שבהן – 
  1. הזכות לבטל את העסקה תחול, לא תחול או תוגבל..."(ההדגשה אינה במקור – ר.ח.).

כמו כן, בס"ק 6(א)(2) לתקנות הגנת הצרכן נקבע כי הזכות לביטול העסקה לא תחול לגבי "טובין שיוצרו במיוחד בעבור הצרכן על פי מידות או דרישות מיוחדות...".

המונח "צרכן" מוגדר בסעיף 1 לחוק הגנת הצרכן כ-"מי שקונה נכס או מקבל שירות מעוסק במהלך עיסוקו לשימוש שעיקרו אישי, ביתי או משפחתי".  והנה, אין חולק כי במקרה דנן התובעת לא הזמינה את האתר מהנתבעת לצורך שימוש אישי, ביתי או משפחתי אלא לצורך עסקי גרידא. לפיכך, התובעת אינה עונה להגדרת המונח צרכן ועל כן חוק הגנת הצרכן ותקנות הגנת הצרכן, אינן רלוונטיות לענייננו. הנה לך אפוא טעם נוסף לדחיית טענות הנתבעת בנדון. 

וגם זאת, סעיף 14ו' לחוק הגנת הצרכן מעגן את זכות הצרכן לביטול עסקה לרכישת טובין או שירותים וזאת ללא כל קשר להפרת התחייבויות הספק כלפיו או להעדר התאמה בין הטובין והשירותים שסופקו לבין אלה שהוזמנו. המדובר בחוק צרכני אשר נועד להגן על הצד החלש בהתקשרות – הצרכן – ולהקנות לו זכות לביטול ההתקשרות עם הספק אף ללא הפרת התחייבויות האחרון. לא פלא אפוא כי המחוקק מצא לאזן את הזכות הנ"ל בהתקיים התנאים הקבועים בתקנה 6 לתקנות הגנת הצרכן. 

אני דוחה אפוא, ובשתי ידיים, את טענות הנתבעת כאילו דין התביעה להידחות לאור תקנות הגנת הצרכן.

18. משהגעתי עד הלום נותר לדון בסעד ההשבה והפיצויים שהתבקשו בתביעה. כאמור, בהתאם לסעיף 2 לחוק החוזים, הצד הנפגע מהפרת חוזה, זכאי לבטלו וכן הוא זכאי לפיצויים בגין נזקיו. משבוטל החוזה קמה לאותו צד זכות ההשבה המעוגנת בסעיף 9(א) לחוק, לפיו:

"משבוטל החוזה, חייב המפר להשיב לנפגע מה שקיבל על פי החוזה, או לשלם לו את שוויו של מה שקיבל אם ההשבה היתה בלתי אפשרית או בלתי סבירה או שהנפגע בחר בכך; והנפגע חייב להשיב למפר מה שקיבל על פי החוזה, או לשלם לו את שוויו של מה שקיבל אם ההשבה היתה בלתי אפשרית או בלתי סבירה או שהנפגע בחר בכך".

סעיף 10 לחוק החוזים תרופות מעגן את הזכות לפיצויים ולפיו "הנפגע זכאי לפיצויים בעד הנזק שנגרם לו עקב ההפרה ותוצאותיה ושהמפר ראה אותו או שהיה עליו לראותו מראש, בעת כריתת החוזה, כתוצאה מסתברת של ההפרה".

19. משנקבע כי הנתבעת הפרה את ההסכם הפרה יסודית ומאחר והתובעת ביטלה אותו כדין, אזי היא זכאית להשבת מלוא התמורה ששילמה בעדו. הנתבעת לא חלקה על הסכום הנתבע עבור סעד ההשבה – 32,074 ₪ - ולפיכך יש לקבל את התביעה בנדון. הסכום הנ"ל בתוספת ריבית שקלית בהתאם לחוק פסיקת ריבית והצמדה, תשכ"א-1961, מיום הגשת התביעה, 24.10.2022, ועד להיום, מגיע לסך של 39,931 ₪.

20. הוצאות עיצוב גרפי ודפוס עלוני פרסום: התובעת מבקשת לחייב את הנתבעת בתשלום ההוצאות הנ''ל בסך של 2,696 ש"ח ו-2,340 ₪ בהתאם ודרישתה בנדון נתמכה בחשבונית מס קבלה ואסמכתאות בדבר ביצוע התשלומים, נספחים 11-12 לתצהירו של ארביב. בחקירתו הנגדית, נשאל ארביב לעניין ההוצאה עבור עיצוב גרפי, והוא מסר תשובה משכנעת באומרו:

	"ש. למה לא פנית למעצבת גרפית שתשנה לך את זה?
	  ת. לאיזה מעצבת גרפית? 
	  ש. אותה מעצבת שעשתה לך את זה.
                             ת. המוצרים הודפסו כבר, הבאתי אותם פה גם בתור מוצג. יש לי כרגע מחסן, כמות בקרטונים ענקית שנראה בה סחורה שחלק מהם הבאתי שלא יכולתי להשתמש כי לא קיבלתי..." (שם, עמ' 14 שורה 3 לפרוטוקול הדיון).

בחקירתו הנגדית לא נשאל ארביב ביחס לעלות דפוס עלוני פרסום ובסיכומי הנתבעת לא עלתה כל טענה אם ביחס להוצאה הנ"ל ואם ביחס להוצאות עיצוב גרפי.

בנסיבות העניין, יש לקבל את התביעה בנדון ולחייב את הנתבעת בתשלום ההוצאות לעיל בתוספת ריבית שקלית מיום הגשת התביעה ועד להיום, ובסה''כ 6,270 ₪.

21. עלות אריזות ניילון, קרטון ומעטפות ממותגות לשיווק האתר: התובעת מבקשת לחייב את נתבעת בתשלום סך של 26,690 ₪ עבור ראש הנזק הנ''ל. לתמיכה בדרישה הנ''ל צורפו כנספח 13 לתצהירו של ארביב הזמנות המוצרים מספק מחו"ל וזאת החל מיום 08.08.2021 ועד ליום 09.11.2021. התובעת, וטעמיה עמה, לא טרחה להגיש ולו דוגמא אחת מאותם מוצרים כחלק מראיותיה במשפט. אמנם נכון, בחקירתו הנגדית, כמצוטט בסעיף 20 לעיל, טען ארביב כי הוא הביא עמו חלק מאותם מוצרים אולם ממילא הגשתם לא התבקשה כחלק מראיות התובעת. יתרה מכך, תמוה הדבר כי התובעת החלה בהזמנת אותם מוצרים לשיווק האתר עוד בחודש אוגוסט 2021, אף כי האתר עלה לאוויר בחודש נובמבר 2021. כן תמוה הדבר שעל אף שהתובעת העלתה טענותיה ביחס לאתר עוד ביום 04.11.2021, ביום 09.11.2021 הוזמנו מוצרים שנועדו, כביכול, לקידום האתר בעלות לא מבוטלת של כ-3,900 דולר. 

לאור הנימוקים לעיל, לא שוכנעתי כי הוצאות התובעת בנדון נגרמו בעקבות הפרת ההסכם על ידי הנתבעת ולפיכך לא מצאתי לקבל את התביעה ביחס לראש נזק נטען זה. 
22. הפסד הכנסות: בס"ק 37(ד) לתצהירו של ארביב נטען כי התובעת מפעילה שני אתרי פרסום אחרים וההכנסה מכל אחד מהם הינה בסך של 20,000 ₪ לחודש. התובעת יוצאת מנקודת הנחה כי לו הופעל האתר נשוא התביעה כמצופה, הוא היה מייצר עבורה הכנסה חודשית דומה. בהתאם לכך, על דרך האומדנה, היא מבקשת פיצוי חלקי בסך של 5,000 ₪ לחודש עבור 4 חודשים, ובסה"כ 20,000 ₪. לתמיכה בטענותיה בנדון, צורף כנספח 14 לתצהירו של ארביב דו"ח הכנסות לחודשים 03-06/2023 מהאתר שהקימה התובעת באופן עצמאי. 

הנתבעת מתנגדת לדרישת התובעת בנדון וזאת בטענה כי ארביב הודה בחקירתו הנגדית בהקמת אתר חלופי וכי מדו"ח ההכנסות של אותו אתר המצורף לתצהירו עולה כי כלל לא היתה ירידה בהכנסות התובעת. 

שקלתי מכלול טענות הצדדים ומצאתי לקבל את התביעה בנדון. להלן אנמק.

תחילה יובהר כי ארביב לא הסתיר בתצהירו את העובדה כי בעקבות הפרת הסכם על ידי הנתבעת, התובעת השתמשה באתר עצמאי. בנדון, די להפנות לכך כי לתצהירו של ארביב צורף כנספח 14 דו"ח ההכנסות "מהאתר שהוקם באופן עצמאי...".

בהתאם לכלל ולפיו המוציא מחברו עליו הראיה, כעיקרון, על התובע לכמת את הנזק הנטען שנגרם לו בעקבות הפרת החוזה על ידי הנתבע. דא עקא, ההלכה הפסוקה הכירה בחריג לכלל הנ"ל ולפיו אף בהעדר כימות הנזק, בית המשפט מוסמך לפסוק את הסעד המבוקש על דרך האומדנה. לעניין זה, נקבע ב- רע"א 39401-09-24 י. זילברמינץ ובנו בע"נ נ' דוברת בן דוד (פורסם בנבו), כדלקמן:

"....בשוּרה של פסקי דין נקבע, כי פסיקה על דרך האומדנה תתאפשר רק לאחר שמי שעליו מוטל הנטל, הביא את כל הראיות האובייקטיביות. רק אז, בהעדר אפשרות אחרת תיתכן פסיקה על דרך האומדנה; פסקי דין אלו צוטטו על-ידי המבקשת עצמה בבקשת הרשות לערער. 

כך למשל בפסק הדין המפורסם בע"א 355/80 אניסימוב בע"מ נ' מלון טירת בת שבע בע"מ, פ"ד לה(2) 800 (1981) נקבע, כי 'באותם המקרים, בהם – לאור טבעו ואופיו של הנזק - ניתן להביא נתונים מדויקים, על הנפגע-התובע לעשות כן, ומשנכשל בנטל זה, לא ייפסק לו פיצוי. לעומת זאת, באותם מקרים אשר בהם – לאור טבעו ואופיו של הנזק – קשה להוכיח בדייקנות ובוודאות את מידת הנזק ושיעור הפיצויים, אין בכך כדי להכשיל את תביעתו של הנפגע, ודי לו שיביא אותם נתונים, אשר ניתן באופן סביר להביאם, תוך מתן שיקול-דעת מתאים לבית המשפט לעריכת אומדן להשלמת החסר'....

הלכה זו חזרה ונשנתה בפסק הדין בע"א 8279/02 גולן נ' אלברט, פ"ד סב(1) 330 (2006) שם נקבע, כי 'העדר יכולת לחשב באופן מדויק את היקף הנזק שנגרם לתובע אינו שולל ממנו את זכאותו לפיצויים, בין אם המדובר בפיצויים חוזיים, נזיקיים או אחרים. מקום שהוכח קיומו של נזק רשאי בית המשפט לאמוד את גובהו. התנאי לכך הוא שקיים קושי אובייקטיבי, לאור אופיו וטיבו של הנזק, להוכיח בדייקנות ובוודאות את מידת הנזק לו אחראי הנתבע, ושהתובע הביא את אותם נתונים אשר ניתן באופן סביר להביאם....'' (שם, פסקאות 5-7) (ההדגשות במקור – ר.ח.).

ודוק, ההלכה לפיה לבית המשפט סמכות לפסוק פיצוי על דרך האומדנה חלה ביתר שאת מקום בו הטענה לנזק מועלית בשל תרחיש היפותטי, כבמקרה דנן – הכנסות התובעת לו הופעל האתר. בנדון נפסק ב- ע"א 11173/02 אלוניאל בע"מ נ' זאב בר בנין ופיתוח 1994 בע"מ (פורסם בנבו), כדלקמן:

".... תרופת הפיצוי נועדה להעמיד את הנפגע, מבחינה כספית, במצב שהיה עומד בו אלמלא ההפרה ... נזקו של הנפגע עשוי להתבטא בהוצאות הסתמכות שהוצאו על-ידו או באובדן רווחים שהיו צפויים לו אילו בא החוזה לכלל מימוש. אכן, 'מטרתם של פיצויים אלה היא להגן, בין היתר, על זכותו של צד לחוזה להנות מן התועלת אשר ציפה להפיק מן החוזה שכרת ולהעמידו במצב בו היה ניצב אלמלא הופר החוזה' .... 'המצב הקודם' לעניין הפרת החוזה הוא בראש ובראשונה המצב בו היה נתון הצד הנפגע אילו החוזה קויים' .... בענייננו, התרופה שהמערערת עותרת לה היא אכן אובדן הרווחים שצפויים היו לצמוח לה כתוצאה מהפעלת המסעדה בקניון. 
 		....
בענייננו, מדובר כאמור בנזק של אובדן רווחים צפויים, ובכגון דא, קביעת שיעור הפיצויים מחייבת תכופות השערות וניחושים. אכן, לצורך הכרעה בעניין שיעור הפיצויים יש להביא בחשבון 'נתונים עובדתיים השאובים מן המציאות, וכן הערכות לגבי מציאות שלא התקיימה בשל כך שההתקשרות בין הצדדים לא מומשה' (עניין ברנע הנ"ל). הקושי לשום נזקים במצב דברים היפותטי שלא יתממש אין בו כדי לשלול את הזכאות לפיצויים..." (שם, פסקה 7 לפסק הדין)(ההדגשה אינה במקור – ר.ח.).
 
אין חולק כי התובעת הזמינה את האתר על מנת לשווק באמצעותו את מוצריה השונים. כמו כן, הנתבעת אינה חולקת למעשה על טענת התובעת כי לו הופעל האתר, הוא היה מגדיל את הכנסות התובעת, וכל שנטען הוא, כי משהפעילה התובעת את האתר החלופי, אזי לא נגרם לה כל נזק בנדון. דא עקא, אין לקבל טענתה הנ"ל של הנתבעת וזאת מהטעם כי האתר היה אמור להיות מופעל עוד ביום 04.11.2021, או סמוך לאחר מכן, בעוד כי ההכנסות מהאתר החלופי הינן עבור חודשים 03-06/2023. וגם זאת, פרק זמן של 4 חודשים אשר בעטיים התבקש פיצוי עבור אובדן הכנסה עד להעלאת האתר החלופי הינו סביר בנסיבות העניין.

לאור מכלול הנימוקים לעיל, דרישת התובעת לפיצוי עבור אובדן הכנסה בסך של 5,000 ₪ לחודש, ובסה"כ 20,000 ₪, הינה סבירה ויש לקבלה. סכום זה בתוספת ריבית שקלית מיום הגשת התביעה, ועד להיום מגיע לסך של 24,899 ₪.

23. נזק לא ממוני: פסיקת פיצוי לא ממוני מעוגנת בסעיף 13 לחוק החוזים תרופות, בו נקבע כדלקמן: "גרמה הפרת החוזה נזק שאינו נזק ממון, רשאי בית המשפט לפסוק פיצויים בעד נזק זה בשיעור שייראה לו בנסיבות העניין". כפי שנקבע בהלכה הפסוקה, לבית המשפט שיקול דעת בפסיקת פיצוי בראש נזק זה, וזאת בהתחשב למכלול נסיבות המקרה. (ר' ע"א 8588/06 דלג'ו נ' אכ"א לפיתוח בע"מ (פורסם בנבו), שם פסקה 31 לפסק הדין).

במקרה דנן הנתבעת הפרה את ההסכם בהפרה יסודית. התובעת העלתה את טענותיה בפני הנתבעת במספר הזדמנויות טרם הגשת התביעה, הנתבעת מצאה אותן מוצדקות והנציגה מטעמה, גב' צליל, הבטיחה לטפל בעניין, אך לשווא. כמו כן, במסגרת ניהול התביעה בחרה הנתבעת להיאחז בקרנות המזבח, לנהל את ההליך עד תום תוך העלאת טענות שנדחו ואשר לפחות חלקן חסרות כל אחיזה בדין. 

לאור מכלול נסיבות המקרה, לרבות הנימוקים המפורטים לעיל, מצאתי לחייב את הנתבעת לשלם לתובעת פיצוי עבור נזק לא ממוני בסך של 18,000 ₪. 

24. לאור כל האמור לעיל, התובעת זכאית לקבל מהנתבעת את מלוא הסכומים כמפורט להלן:

· סך של 39,931 ₪ עבור השבת התמורה ששולמה לנתבעת.
· סך של 6,270 ₪ עבור הוצאות עיצוב גרפי ודפוס עלוני פרסום.
· סך של 24,899 ₪ עבור הפסד הכנסות.
· סך של 18,000 ₪ עבור נזק לא ממוני.
ובסה"כ 89,100 ₪.

25. לסיכום, אני מקבל את התביעה ומחייב את הנתבעת לשלם לתובעת סך של 89,100 ₪. 

כן תשלם הנתבעת לתובעת הוצאות האגרה ובנוסף לכך שכ"ט עו"ד סך של 20,000 ₪ (כולל מע"מ) בתוספת ריבית שקלית על הוצאות האגרה מיום תשלומן ועל שכ"ט עו"ד מהיום ועד התשלום המלא בפועל.

מלוא הסכומים לעיל ישולמו לתובעת, באמצעות בא כוחה, עד ליום 10.09.2026.

ניתן היום,  כ"ז אב תשפ"ו, 10 אוגוסט 2026, בהעדר הצדדים.

